ADBคาดจีดีพีไทยปีนี้ติดลบแค่7.8%
ADB” คาดจีดีพีไทยปี 2563 ที่ติดลบ 7.8% ลดลงจากคาดการณ์เดิมติดลบ 8%
11 ธ.ค. 2563

ธนาคารพัฒนาเอเชีย (เอดีบี) ได้เปิดเผยในรายงาน “Asian Development Outlook (ADO) 2020 Update” โดยระบุว่า ภาพรวมเศรษฐกิจของประเทศไทยในปี 2563 จะปรับตัวดีขึ้นเล็กน้อย อยู่ที่ ติดลบ 7.8% โดยเป็นการหดตัวลดลงจากที่เคยคาดการณ์ไว้เมื่อเดือน ก.ย. ที่ผ่านมา ที่ ติดลบ 8% เนื่องจากเศรษฐกิจในไตรมาส 3/2563 ติดลบน้อยลง อยู่ที่ ติดลบ 6.4% น้อยลงเกือบครึ่งหนึ่ง จากไตรมาส 2/2563 ติดลบ 12.1% ขณะที่ปี 2564 เอดีบีมองว่า เศรษฐกิจไทยจะปรับตัวลดลงเล็กน้อย มาอยู่ที่ 4% จากคาดการณ์เดิมที่ 4.5%
นอกจากนี้ การค้า การลงทุนและการบริโภคภาคเอกชน มีแนวโน้มค่อย ๆ กระเตื้องขึ้นอย่างต่อเนื่อง ส่วนหนึ่งเป็นผลมาจากมาตรการผ่อนปรน ทั้งจากภายในและคู่ค้าต่าง ๆ ขณะที่การบริโภคและการลงทุนภาครัฐที่ขยายตัวอย่างต่อเนื่อง ยังเป็นแรงสนับสนุนเพิ่มเติมให้เศรษฐกิจไทยปรับตัวดีขึ้น
อย่างไรก็ดี เอดีบี ยังคาดการณ์แนวโน้มเศรษฐกิจของประเทศกำลังพัฒนาในเอเชียว่าจะหดตัวที่ ติดลบ 0.4% ในปีนี้ ก่อนจะกลับมาฟื้นตัวได้อีกครั้งในปี 2564 ที่ระดับ 6.8% เนื่องจากภูมิภาคเริ่มฟื้นตัวจากผลกระทบทางเศรษฐกิจที่เกิดจากการแพร่ระบาดของโควิด-19